องค์การขนส่งมวลชนกรุงเทพ จัดรถให้บริการฟรี 3 เส้นทาง อำนวยความสะดวกประชาชนร่วมสวดมนต์ในพิธีมหามงคล บำเพ็ญพระราชกุศลฯในเย็นวันนี้
องค์การขนส่งมวลชนกรุงเทพ.จัดรถให้บริการฟรี 3 เส้นทาง อำนวยความสะดวกประชาชนปร่วมสวดมนต์ในพิธีมหามงคล บำเพ็ญพระราชกุศลฯในเย็นวันนี้ นายประยูร ช่วยแก้ว รองผู้อำนวยการฝ่ายการเดินรถองค์การ รักษาการในตำแหน่งผู้อำนวยการองค์การขนส่งมวลชนกรุงเทพ หรือ ขสมก.เปิดเผยว่า ตามที่รัฐบาลกำหนดจัดพิธีทางศาสนามหามงคล 5 ศาสนา ได้แก่ ศาสนาพุทธ ศาสนาอิสลาม ศาสนาคริสต์ ศาสนาพราหมณ์-ฮินดู และศาสนาซิกข์ เนื่องในโอกาสพิธีมหามงคลบำเพ็ญพระราชกุศลอุทิศถวาย สมเด็จพระบูรพมหากษัตริยาธิราช พระบาทสมเด็จพระพุทธยอดฟ้าจุฬาโลกมหาราช พระบาทสมเด็จพระปรมินทรมหาภูมิพลอดุลยเดชบรมนาถบพิตร กับเจริญพระพุทธมนต์ ถวายพระพรชัยมงคลสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และสมเด็จพระเจ้าอยู่หัว เนื่องในโอกาสพระราชพิธีบรมราชาภิเษก พุทธศักราช 2562 ณ พระลานพระราชวังดุสิต ในวันพุธที่ 24 เมษายน 2562 เวลา 17.00 น. ขสมก.จึงจัดเดินรถโดยสารเฉพาะกิจให้บริการฟรี (จอดรับ - ส่งทุกป้าย) จำนวน 3 เส้นทาง เพื่ออำนวยความสะดวกให้กับประชาชน ที่จะเดินทางไปร่วมสวดมนต์ในพิธีดังกล่าว โดยมีเส้นทางที่ 1 อนุสาวรีย์ชัยสมรภูมิ จอดส่งที่หน้ากองทัพภาคที่ 1 ให้บริการ 5 คัน  เส้นทางที่ 2 หัวลำโพง จอดส่งที่หน้า บช.น. ให้บริการ 5 คันเส้นทางที่ 3 สนามหลวง จอดส่งที่หน้า บช.น. ให้บริการ 5 คัน ทั้งนี้ การจัดเดินรถโดยสารทั้ง 3 เส้นทาง ท่าต้นทางทั้ง 3 จุด รถคันแรกออก เวลา 15.00 น. รถคันสุดท้ายออก เวลา 19.00 น.ท่าปลายทาง (พื้นที่จัดงาน) ให้บริการเดินรถ จนกว่าจะส่งประชาชนออกจากพื้นที่หมดระยะเวลาการปล่อยรถ  ปล่อยรถออกทุกๆ 10 นาที